

**UPRAVNI ODJEL ZA JAVNU NABAVU**

**I UPRAVLJANJE IMOVINOM**

**KLASA: 112-02/23-01/8**

**URBROJ: 2198-17/1-23-4**

**Zadar, 24. svibnja 2023 godine**

Na temelju članka 19. stavka 1., a u svezi s člankom 29. stavkom 3. Zakona o službenicima i namještenicima u lokalnoj i područnoj (regionalnoj) samoupravi («Narodne novine» broj 86/08, 61/11, 4/18, 112/19 – u daljnjem tekstu: Zakon), pročelnik Upravnog odjela za javnu nabavu i upravljanje imovinom, objavljuje

**UPUTE I OBAVIJESTI KANDIDATIMA**

**KOJI PODNOSE PRIJAVU NA OGLAS ZA PRIJAM U SLUŽBU REFERENTA U UPRAVNI ODJEL ZA JAVNU NABAVU I UPRAVLJANJE IMOVINOM, ODSJEK ZA IMOVINSKO PRAVNE POSLOVE I STAMBENO ZBRINJAVANJE, PODODSJEK ZA IMOVINSKO PRAVNE POSLOVE**

Oglas za prijam u službu referenta, 1 izvršitelj, u Upravni odjel za javnu nabavu i upravljanje imovinom, Odsjek za imovinsko pravne poslove i stambeno zbrinjavanje, Pododsjek za imovinsko pravne poslove, radno mjesto broj 81. iz Pravilnika o unutarnjem redu iz Pravilnika o unutarnjem redu upravnih tijela Zadarske županije („Službeni glasnik Zadarske županije“ 4/22, u nastavku: Pravilnik), na određeno vrijeme radi poslova čiji se opseg privremeno povećao, uz obvezni probni rad u trajanju od 2 mjeseca, objavljen je putem Hrvatskog zavoda za zapošljavanje, Područnog ureda u Zadru, dana 24. svibnja 2023. godine.

Od dana objave oglasa kod nadležne službe za zapošljavanje počinje teći rok od 8 dana za podnošenje prijava na oglas. Slijedom navedenog, posljednji dan za podnošenje prijava oglas je 1. lipnja 2023. godine. Prijava je podnesena u roku ako je prije isteka roka zaprimljena u pisarnici Zadarske županije, Božidara Petranovića 8, 23000 Zadar, a ako je prijava upućena poštom preporučeno ili predana ovlaštenom pružatelju poštanskih usluga kao preporučena pošiljka, dan predaje pošti, odnosno ovlaštenom pružatelju poštanskih usluga smatra se danom predaje javnopravnom tijelu kojem je upućena.

**I. Opis poslova radnog mjesta referent, radno mjesto broj 81. iz Pravilnika, koje se popunjava predmetnim oglasom:**

- obavlja stručne poslove koji uključuju pisanje zapisnika po diktatu voditelja postupka i drugih pismena, vodi zapisnike sa očevida na licu mjesta, vodi i koordinira evidenciju zakazanih rasprava, očevida, saslušanja stranaka, razvrstava i ulaže zaprimljenu poštu i pismena u spise predmeta zajedno s pristiglim dostavnicama, ispunjava reverse za arhivu;

- obavlja poslove prijema stranaka te protokoliranja primljenih pismena;

- obavlja sve poslove za potrebe pročelnika upravnog odjela, zamjenika pročelnika, voditelja odsjeka i voditelja pododsjeka;

- sudjeluje u postupku koji prethodi donošenju neupravnih akata iz djelokruga Odsjeka na način da prikuplja potrebnu dokumentaciju (službena prepiska s drugim tijelima ili osobama i sl.), te sudjeluje u izradi nacrta neupravnih akata po uputi voditelja Odsjeka;

- obavlja poslove izdavanja potvrda i vođenja očevidnika i evidencija. Obavlja poslove prijama akata, upisivanja akata u propisane očevidnike, vođenja propisanih očevidnika, otpreme akata, prijepisa;

- obavlja i druge poslove utvrđene zakonom i drugim propisima, po nalogu pročelnika ili nadređenog službenika.

**II. Podaci o plaći:**

Temeljem članka 8. Zakona o plaćama službenika i namještenika u lokalnoj i područnoj (regionalnoj) samoupravi („Narodne novine“ broj 28/10) plaću službenika, odnosno namještenika u upravnim odjelima i službama jedinica lokalne i područne (regionalne) samouprave čini umnožak koeficijenta složenosti poslova radnog mjesta na koje je službenik odnosno namještenik raspoređen i osnovice za obračun plaće, uvećan za 0,5 za svaku navršenu godinu radnog staža.

Koeficijent složenosti poslova radnog mjesta referent, radno mjesto broj 81. iz Pravilnika je 1,80 utvrđen temeljem točke III. Odluke o koeficijentima za obračun plaća službenika i namještenika Zadarske županije utvrđenog pod rednim brojem 17., za radna mjesta 11. klasifikacijskog ranga („Službeni glasnik Zadarske županije“ broj 6/22).

Osnovica za obračun plaće utvrđena je člankom 44. stavak 1. Kolektivnog ugovora za službenike i namještenike upravnih tijela Zadarske županije („Službeni glasnik Zadarske županije“ broj 35/21) i iznosi 4.000,00 kn u bruto iznosu.

**III. Način obavljanja prethodne provjere znanja i sposobnosti kandidata:**

Prethodna provjera znanja i sposobnosti kandidata temelji se na članku 22. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08, 61/11, 4/18, 112/19), a provodi ju tročlano Povjerenstvo za provedbu oglasa imenovano od strane pročelnika Upravnog odjela za javnu nabavu i upravljanje imovinom.

Pravo pristupa na prethodnu provjeru znanja i sposobnosti imat će kandidati koji dostave pravovremene i potpune prijave te koji udovoljavaju propisanim i objavljenim uvjetima oglasa, a poziv na prethodnu provjeru znanja i sposobnosti biti će objavljen na mrežnoj stranici Zadarske županije [www.zadarska-zupanija.hr](http://www.zadarska-zupanija.hr), te na oglasnoj ploči Doma Županije, Božidara Petranovića 8, Zadar, najmanje pet dana prije održavanja provjere.

Podnositelji nepravodobnih i nepotpunih prijava kao i podnositelji koji ne udovoljavaju propisanim i objavljenim uvjetima oglasa neće se smatrati kandidatima, te će im biti upućena odgovarajuća pisana obavijest.

Prethodna provjera znanja i sposobnosti kandidata obavlja se putem pisanog testiranja znanja i intervjua.

**Pravni izvori za pripremanje kandidata za prethodnu provjeru znanja i sposobnosti za** **radno mjesto referent, radno mjesto broj 81. iz Pravilnika, su sljedeći:**

1. Zakona o općem upravnom postupku ("Narodne novine" broj 47/09, 110/21);
2. Uredba o uredskom poslovanju ("Narodne novine" broj 75/21);
3. Statut Zadarske županije („Službeni glasnik Zadarske županije“ („Službeni glasnik Zadarske županije“ broj 11/2018 – pročišćeni tekst, 5/2020, 5/2021).

Izvori za pripremu kandidata objavljeni u „Narodnim novinama“ dostupni su na mrežnoj stranici <https://narodne-novine.nn.hr/>, izvor objavljen u „Službenom glasniku Zadarske županije“ dostupan je na linku <https://glasnik.zadarska-zupanija.hr/> .

**Prethodna provjera znanja i sposobnosti kandidata obuhvaća:**

a) pisano testiranje znanja iz područja navedenih u pravnim izvorima za pripremanje kandidata,

b) intervju.

Za svaki dio provjere, kandidatima se dodjeljuje broj bodova od 1 do 10, te maksimalan broj bodova koje kandidat može ostvariti na prethodnoj provjeri znanja i sposobnosti je 20 bodova.

Pisano testiranje znanja iz područja navedenih u pravnim izvorima za pripremanje kandidata sastoji se od ukupno 20 pitanja. Bodovanje pisanog testiranja obaviti će se na način da broj točnih odgovora bude podijeljen s 2, što zaokruženo na cijeli broj daje broj bodova postignutih na pisanom testu. Maksimalan broj bodova koji kandidat može ostvariti na pisanom testiranju je 10 bodova.

Smatra se da je kandidat položio pisano testiranje ako je ostvario najmanje 50% bodova na provedenom testiranju. S kandidatom koji je položio pisano testiranje Povjerenstvo za provedbu oglasa provest će intervju

Povjerenstvo kroz intervju s kandidatima utvrđuje interese, profesionalne ciljeve i motivaciju kandidata za rad na radnom mjestu za koje su podnijeli prijavu. Intervju se boduje na način da svaki član Povjerenstva boduje kandidata od 1 do 10, te se zbroj njihovih bodova dijeli s brojem članova Povjerenstva i dobiveni iznos čini (prosjek) bodovne ocjene. Maksimalan broj bodova koji kandidat može ostvariti na intervjuu je 10 bodova.

**IV. U nastavku donosimo još nekoliko informacija o oglasnom postupku:**

1. Molimo podnositelje u prijavi navesti sve podatke i priložiti svu traženu dokumentaciju naznačenu u oglasu budući da manjak samo jednog dokumenta isključuje podnositelja iz statusa kandidata. Ukoliko utvrdite da je potrebno dopuniti prijavu koju ste već podnijeli, to je moguće učiniti zaključno do posljednjeg dana za podnošenje prijave na oglas.
2. Izvadak iz Zakona o službenicima i namještenicima u lokalnoj i područnoj (regionalnoj) samoupravi („Narodne novine“ 86/08, 61/11, 4/18, 112/19) koji se odnosi na natječajni postupak dostupan je na linku

<https://zadarskazupanija.hr/images/izvadak_iz_zakona_2019.pdf>.

1. Riječni i pojmovni skupovi u ovom dokumentu koji imaju rodno značenje, bez obzira jesu li korišteni u muškom i ženskom rodu, odnose se na jednak način na muški i ženski rod.

Ovaj dokument objavljen je na mrežnoj stranici Zadarske županije [www.zadarska-zupanija.hr](http://www.zadarska-zupanija.hr)

i na oglasnoj ploči Doma Županije dana 24. svibnja 2025. godine.

 **PROČELNIK**

 **Nikica Miletić, v.r.**